
Hypophysis adenilát-cikláz aktiváló polipeptid hatásának vizsgálata a spermatogenesis folyamatában

Bevezetés: A PACAP egy széles körben vizsgált, számos hatással rendelkező neuropeptid. Legmagasabb koncentrációban az agy után a herében fordul elő. Feltételezhetően a PACAP szerepet játszik a spermatogenesisben és a spermium normál működésében is.
Módszerek: Korábbi években vizsgáltuk a PACAP előfordulását humán ondófolyadékból MALDI/TOF tömegspektrométer segítségével. A PACAP humán spermium motilitásra kifejtett hatását Computer-Aided Sperm Analysis (CASA) műszerrel mértük. Morfomertiai méréseinket a vad és PACAP KO állatok spermiumainak összehasonlítása céljából fény-, transzmissziós és scanning elektronmikroszkóppal végeztük. Molekuláris kísérleteinkhez PCR-t, Western blotot és immunhisztokémiát alkalmaztunk.
Eredmények: Eredményeink azt mutatják, hogy az andrológiai betegcsoport egyes eseteiben a PACAP kimutatható volt az ondófolyadékból, az egészséges csoport esetében viszont nem találtuk a PACAP-ra jellemző csúcsot a tömegspektrumban. PACAP fokozta a lassan mozgó spermiumok motilitását. A morfometriai méréseink szerint a PACAP KO egerek spermiumfejének átmérője kisebb volt a vad típuséhoz képest, valamint a KO állatok spermiumainál abnormális farok morfológiát is találtunk. Elektronmikroszkópos vizsgálatainkkal nem találtunk jelentős eltéréseket a vad típusú és KO egerek között. Mivel PACAP KO egerek sokkal rosszabbul szaporodnak, mint vad társaik, célul tűztük ki, hogy megvizsgáljuk PACAP spermatogenesisben játszott szerepét. Molekuláris biológiai módszerekkel tanulmányoztuk a jelátviteli útvonalakat. Célmolekulaként a here differenciációjában fontos transzkripciós faktorokat (Sox9, Sox10) választottuk. Valamint a PACAP G-protein közvetítette szignáltranszdukciós rendszer alkotóelemeinek (PKA, PP2A) változását is összehasonlítottuk a vad és KO állatok között. A PACAP KO egerekben csökkent volt a Sox9 fehérje expressziója, de emelkedett a Sox10 expresszió. A PACAP közvetítette jelátviteli utak közül a KO egerekben csökkent PKA, míg növekedett a PP2A expressziót találtunk.
Következtetés: Eredményeink alapján a PACAP-nak fontos szerepe van a spermatogenesisben.

